b'\n_START_ARTICLE_\nHenrik Gr\xc3\xb6nvold\n_START_PARAGRAPH_\nHenrik Gr\xc3\xb6nvold (1858 \xe2\x80\x93 1940 Bedford, Englanti) oli tanskalainen luonnontutkija ja taidemaalari._NEWLINE_Gr\xc3\xb6nvold oli jo lapsena kiinnostunut luonnosta ja piirsi n\xc3\xa4kemi\xc3\xa4\xc3\xa4n lintuja ja muita el\xc3\xa4imi\xc3\xa4. H\xc3\xa4n opiskeli piirt\xc3\xa4mist\xc3\xa4 K\xc3\xb6\xc3\xb6penhaminassa ja p\xc3\xa4\xc3\xa4si piirt\xc3\xa4j\xc3\xa4ksi tanskalaiseen taidegalleriaan 1880. Vuonna 1892 Gr\xc3\xb6nvold p\xc3\xa4\xc3\xa4tti l\xc3\xa4hte\xc3\xa4 Amerikkaan. H\xc3\xa4n matkusti Englannin kautta ja sattuman kautta sai ty\xc3\xb6paikan Lontoon Natural History Museumista (British Museum), miss\xc3\xa4 h\xc3\xa4n alkoi preparoida lintuja. H\xc3\xa4nest\xc3\xa4 kehittyi nopeasti taitava luokittelija ja samalla taiteilija. H\xc3\xa4n ty\xc3\xb6skenteli museossa muutamia vuosia, kunnes liittyi William Robert Ogilvie-Grantin johtamalle tutkimusmatkalle Selvagenssaarille 1895. Palattuaan matkalta Gr\xc3\xb6nvold jatkoi ty\xc3\xb6skentely\xc3\xa4 museon ep\xc3\xa4virallisena taiteilijana viel\xc3\xa4 useita vuosia._NEWLINE_Gr\xc3\xb6nvoldin teoksia julkaistiin useissa tieteellisiss\xc3\xa4 julkaisuissa, kuten Proceedings ja Transactions of the Zoological Society, Ibis ja Avicultural Magazine. H\xc3\xa4n maalasi lukuisia tauluja Walter Rothschildille, joka julkaisi niit\xc3\xa4 Novitates Zoologicae-aikakauslehdess\xc3\xa4\xc3\xa4n, ja monia tauluja lintujen munista, mik\xc3\xa4 oli ep\xc3\xa4tavallista viel\xc3\xa4 tuohon aikaan. H\xc3\xa4n kuvitti kapteeni George Ernest Shelleyn teoksen Birds of Africa, Walter Bullerin The Birds of New Zealand, Brabournen Birds of South America, McConnellin Birds of British Guiana ja H. K. Swannin A Monograph of the Birds of Prey (1930\xe2\x80\x931945). Gregory Mathewsin teokseen The Birds of Australia (1910\xe2\x80\x931927) h\xc3\xa4n maalasi 600 taulua; my\xc3\xb6s John Gerrard Keulemans osallistui t\xc3\xa4m\xc3\xa4n teoksen kuvittamiseen. Gr\xc3\xb6nvold kuvitti my\xc3\xb6s Mathewsin kahta muuta teosta, The Birds of Norfolk and Lord Howe Islands (1928) ja A Supplement to The Birds of Norfolk and Lord Howe Islands (1936)._NEWLINE_Gr\xc3\xb6nvold maalasi my\xc3\xb6s muita el\xc3\xa4imi\xc3\xa4, varsinkin apinoita, ja kuvitti Rothschildin kirjoituksen Notes to anthropoid apes (1906).'